แมนูไลฟ์ฯปรับกลยุทธ์ ยกเลิกค้ำผลตอบแทน
แมนูไลฟ์ฯ ปรับกลยุทธ์ เพิ่มประกันชีวิตไม่ค้ำประกันผลตอบแทน ลูกค้ามีส่วนร่วมรับเงินปันผล เผยอดีตจ่ายเฉลี่ย 4% ต่อปี ล็งออกยูนิตลิงค์จับนักลงทุน
9 พ.ค. 2555

แมนูไลฟ์ฯ ปรับกลยุทธ์ เพิ่มประกันชีวิตไม่ค้ำประกันผลตอบแทน ลูกค้ามีส่วนร่วมรับเงินปันผล เผยอดีตจ่ายเฉลี่ย 4% ต่อปี ล็งออกยูนิตลิงค์จับนักลงทุน
นายอลัน อึง ผู้จัดการใหญ่และประธานเจ้าหน้าที่บริหาร บริษัท แมนูไลฟ์ประกันชีวิต เปิดเผยว่า บริษัทได้ปรับกลยุทธ์การทำธุรกิจใหม่ โดยเพิ่มแบบประกันชีวิตที่ไม่ค้ำประกันผลตอบแทนแก่ลูกค้า แต่ให้ลูกค้ามีส่วนร่วมรับเงินปันผลจากผลประกอบการบริษัทได้เลือกเพิ่มเติม
“กรมธรรม์ที่ค้ำประกันผลตอบแทนแบบเดิมก็ยังขายอยู่ แต่แบบใหม่นี้เป็นแบบที่เพิ่มขึ้นมาให้ลูกค้าเลือก หากลูกค้าต้องการได้รับผลตอบแทนที่สูงขึ้น ซึ่งเราไม่ได้ค้ำประกันผลตอบแทนขั้นต่ำ แต่จากสถิติในอดีตที่ผ่านมาเราสามารถจ่ายปันผลให้ลูกค้าเฉลี่ยปีละ 4% แต่ขอย้ำว่าเราไม่ค้ำประกันผลตอบแทนขั้นต่ำ” นายอึง กล่าว
สำหรับแบบประกันใหม่ดังกล่าว เหมาะกับลูกค้าที่ไม่มีเวลาในการบริหารเงิน แต่ต้องการมีส่วนร่วมในผลกำไรของบริษัทในแต่ละปี เช่น กลุ่มตระกูลคุ้มครองระยะยาวถึง 90 ปี ชำระบี้ย 15 ปี 20 ปี และ 90 ปี ยิ่งชำระเบี้ยนานเบี้ยประกันจะต่ำยกตัวอย่าง เช่น หญิงอายุ 35 ปี ต้องการความคุ้มครอง 1 แสนบาท จ่ายเบี้ย 15 ปี คุ้มครอง 90 ปี จะจ่ายเบี้ยปีละ 3,494 บาท และได้รับเงินปันผลทุกปี หากฝากเงินปันผลไว้ที่บริษัทจะคิดอัตราดอกเบี้ยแบบทบต้นให้ที่ 2.75% ต่อปี และสามารถเปลี่ยนใจรับเงินปันผลออกไปใช้ได้ 
สำหรับ 4 เดือนที่ผ่านมา บริษัทมีเบี้ยรับปีแรก 29 ล้านบาท เพิ่มขึ้น 190% จากงวดเดียวกันของปีที่ผ่านมาผลมาจากตัวแทนเพิ่มขึ้นเป็น 2 เท่า จาก 300 คน เป็น 600 คน ทำให้ยอดขายเพิ่มขึ้นอย่างมากทั้งนี้ บริษัทแมนูไลฟ์ เป็นบริษัทลูกของประกันชีวิตที่ใหญ่ที่สุดในประเทศแคนาดา ซึ่งบริษัทแม่มีผลกำไรติดอันดับ 8 ของโลก ส่วนไตรมาสแรกของปีนี้ มีผลกำไรเพิ่มขึ้น 22%